open-index/open-wikipedia-markdown huggingface dataset:
Jusuf Nurkić

**Jusuf Nurkić** (sündinud 23. augustil 1994 Tuzlas) on Bosnia ja Hertsegoviina korvpallur, kes mängib 2025. aastast NBA klubis Utah Jazz, Varem on ta mänginud 2017–2023 klubis Portland Trail Blazers.

## Karjäär
Enne NBA-sse siirdumist mängis Nurkić Horvaatia klubis Zagrebi Cedevita.

Nurkići valis 2014. aasta NBA *draft*'ist 16. valikuna Chicago Bulls, kes vahetas ta kohe edasi Denver Nuggetsisse. Kaks ja pool hooaega Nuggetsis mänginud Nurkić tõi selle ajaga keskmiselt 7,5 punkti ja 5,9 lauapalli mängus.

2017. aasta veebruaris vahetati Nurkić Portland Trail Blazersisse, kus ta kogus esimesel täishooajal (2017/18) keskmiselt 14,3 punkti ja 9 lauapalli mängus.

1. jaanuaril 2019 tegi Nurkić karjääri ühe parima mängu, kui tema arvele jäi 24 punkti, 23 lauapalli, 7 resultatiivset söötu, 5 vaheltlõiget ja 5 viskeblokeeringut ning Trail Blazers alistas lisaajal 113 : 108 Sacramento Kingsi.

2018/19. hooajal keskmiselt 15,6 punkti ja 10,4 lauapalli mängus toonud Nurkići hooaja lõpetas jalaluumurd 25. märtsil 2019. Ta naasis väljakule alles 31. juulil 2020, misjärel kogus kaheksa mänguga keskmiselt 17,6 punkti, 10,3 lauapalli, 4 resultatiivset söötu, 1,4 vaheltlõiget ja 2 viskeblokeeringut.

## Saavutused
* NBA uustulnukate  teine viisik (2015)
* Horvaatia meistriliiga finaalseeria kõige väärtuslikum mängija (2014)

## Rahvuskoondis
Nurkić debüteeris Bosnia ja Hertsegoviina korvpallikoondises 2013. aasta Euroopa meistrivõistluste valikmängudes. 2017. aasta Euroopa meistrivõistluste valikturniiril kogus ta keskmiselt 19,2 punkti ja 13,5 lauapalli mängus.

## Viited

## Välislingid
*Jusuf Nurkić – NBA.com
*Jusuf Nurkić – Basketball-Reference.com
Ella Lüüs

**Ella Lüüs** (neiuna **Ella Pehme**; 15. aprill 1915 Kolpino – 17. juuni 1996 Tallinn) oli eesti graafik.

Ta sündis aastal 1915 Kolpinos pagari perekonnas. Aastal 1920 tuli ta koos vanematega Eestisse. Ta lõpetas aastal 1934 Elfriede Lenderi Eragümnaasiumi. Aastal 1941 evakueerus ta Tšeljabinski oblastisse, oli aastal 1944 Moskvas; naasis samal aastal Tallinna. Lõpetas aastal 1950 Tallinna Riikliku Tarbekunsti Instituudi graafikuna.

Ta oli aastatel 1950–1965 Üleliidulise Kaubanduspalati Eesti osakonna mittekoosseisuline kunstnik. Aastatel 1965–1968 oli ta kirjastuse "Valgus" kunstiline toimetaja, aastatel 1968–1975 oli ta ENE peatoimetuse illustratsioonide ja kartograafia teadusliku toimetuse juhataja. Ta oli aastast 1958 Eesti Kunstnike Liidu liige.

Ta on viljelnud vabagraafikat, kujundanud raamatuid, auaadresse, kaubamärke, reklaame, brošüüre ja etikette.

## Isiklikku
Ta oli abielus juristi ja Eesti NSV sotsiaalministri Lembit Lüüsiga, nende tütar on sisearhitekt Karin Lüüs, tütrepoeg oli kabetaja ja kabeaktivist Villem Lüüs. Tema vend oli skulptor Karl Pehme.

## Kirjandus
*"Eesti kunsti ja arhitektuuri biograafiline leksikon". Tallinn 1996.
Edward Pasquale

**Edward Robert Nito Pasquale** (tuntud ka kui **Eddie Pasquale**; sündinud 20. novembril 1990 Torontos) on Kanada jäähokimängija, kes mängib väravavahina KHL-i klubis Jaroslavli Lokomotiv.

Aastatel 2006–2010 mängis ta Ontario Hockey League'i klubides Belleville Bulls ja Saginaw Spirit.

2009. aastal valiti ta NHL-i ''draft''is Atlanta Thrashersi poolt 117. valikuna.

Aastatel 2010–2019 mängis Pasquale põhiliselt American Hockey League'is (AHL), kuuludes sellistesse klubidesse nagu Chicago Wolves, St. John's IceCaps, Grand Rapids Griffins, Bakersfield Condors ja Syracuse Crunch. Hooajal 2011–12 valiti AHL-i hooaja uustulnukate sümboolsesse koosseisu. 2017. aastal võitis ta Griffinsiga Calder Cup'i. Hooajal 2018–19 pälvis ta Crunchis mängides Harry "Hap" Holmes Memorial Award'i (auhind väravavahile, kes on hooaja jooksul lasknud endale lüüa keskmiselt kõige vähem väravaid mängu kohta).

NHL-is debüteeris Pasquale 4. detsembril 2018 mängus Detroit Red Wingsi vastu. Sel hooajal sai ta NHL-is kirja veel kaks mängu.

2019. aasta juunis sõlmis ta üheaastase lepingu KHL-i klubiga Nur-Sultani Barõs. 2020. aasta mais sõlmis ta üheaastase lepingu Lokomotiviga.

## Välislingid
* Edward Pasquale KHL.ru lehel
* Edward Pasquale NHL.com lehel
* Edward Pasquale hockeydb.com lehel
Bogdan Kisselevitš

**Bogdan Aleksandrovitš Kisselevitš** (vene keeles Богдан Александрович Киселевич; sündinud 14. veebruaril 1990 Tšerepovetsis) on Venemaa jäähokimängija, kes mängib kaitsjana KHL-i klubis Moskva CSKA.

KHL-is debüteeris ta hooajal 2009–10 Tšerepovetsi Severstali meeskonnas.

2014. aasta mais liitus ta Moskva CSKA-ga, kus mängis järgmised neli hooaega. 2014. aastal valiti ta KHL-i tähtede mängule. Hooajal 2017–18 valiti ta liiga hooaja sümboolsesse koosseisu.

2018. aasta juunis sõlmis ta üheaastase lepingu NHL-i klubiga Florida Panthers. NHL-is tegi ta debüüdi 13. oktoobril 2018 mängus Vancouver Canucksi vastu. Kokku sai ta sel hooajal NHL-is kirja kaheksa väravasöötu. 2019. aasta veebruaris müüdi tema mängijaõigused Winnipeg Jetsile, kuid vigastuse tõttu ta see hooaega rohkem ei mänginud.

2019. aasta juulis naasis Kisselevitš CSKA-sse, kellega sõlmis kolmeaastase lepingu.

2018. aasta taliolümpiamängudel võitis Kisselevitš Venemaa võistkonnaga kuldmedali. 2017. aasta maailmameistrivõistlustel võitis ta Venemaa jäähokikoondise koosseisus pronksmedali.

## Välislingid
* Bogdan Kisselevitš KHL.ru lehel
* Bogdan Kisselevitš NHL.com lehel
* Bogdan Kisselevitš hockeydb.com lehel
Atlantic Yacht Club

**Atlantic Yacht Club** (lühend AYC) oli perekeskne jahtklubi, mis asus New Yorgi enim rahvastatud linnaosa Brooklyni lõunaosas Gravesendi lahe kaldal Coney Islandi lääneosas. Suurlinna purjetamiskogukonna uhkus andis oma panuse 19. sajandi lõpu ja 20. sajandi alguse purjetamisse. 1866. aastal asutatud prominentse jahtklubi maine on siiski säilinud tänaseni. 

1933. aastal mahapõlenud seltsimaja asendati 21. sajandi alguses uue asukohaga Sea Gate'i vastaskaldal Gravesendis. Selle kontorit peetakse Brooklyn Heightsis.

Jahtklubi oli tuntud regulaarsete regattide korraldamine poolest. 

## Välislingid

* 
*Koduleht
Sea Gate

**Sea Gate** on peamiselt ühepereelamutest koosnev suletud kogukonna ala Ameerika Ühendriikides New Yorgis Brooklyni linnaosas. See asub Coney Islandi poolsaarel tänavast West 37th Street läänes.

Seal asub Coney Islandi tuletorn.

## Vaata ka
* Atlantic Yacht Club

## Välislingid
*
Soomõiste ja liigierisus

**Soomõiste ja liigierisus** ehk **soo-liigisuhe** (ladina keeles *genus proximum et differentia specifica*) on Aristoteleseni ulatuv mõiste määratlemise reegel, mille skolastikud sõnastasid "definitio fi(a)t per genus proximum et differentiam specificam".

Soomõiste ja liigierisus on kahe mõiste suhe, milles ühe mõiste sisu sisaldab teise mõiste sisu ja vähemalt üht lisa-eristustunnust. See tähendab, et mõiste määratlemisel tuleb kõigepealt kindlaks määrata selle lähim soomõiste kui ülemmõiste ehk tervikumõiste ning seejärel liigierisuse alusel liigimõiste kui alammõiste ehk osamõiste. 

Soomõistel ja liigierisusel põhineb Porphyriose puu.

## Vaata ka
*Sugu (loogika)
*Liik (loogika)
Kolga jõgi

**Kolga jõgi** on mitme jõe nimi.
* Kolga jõgi (Harjumaa) (Männiku oja)
* Kolga jõgi (Pärnumaa)
* Kolga oja, oja Võrumaal
Vilayət Quliyev

**Vilayət Muxtar oğlu Quliyev** (sündinud 5. novembril 1952 Ağcabədis) on Aserbaidžaani poliitik ja diplomaat.

Vilayət Quliyev lõpetas Bakuu Riikliku Ülikooli filoloogina 1975. aastal. Seejärel töötas ta õpetajana Beyləqani rajoonis. Aastatel 1978–1981 õppis ta aspirantuuris Aserbaidžaani NSV Teaduste Akadeemia Nizami nimelises Kirjandusinstituudis. 1981–1996 töötas ta Nizami nimelises Kirjandusinstituudis nooremteadurina, teadurina, osakonnajuhatajana ja teadusala asedirektorina. Vahepeal oli ta 1992–1993 oli ta külalislektor Atatürgi Ülikoolis Türgis. 1996. aastal valiti ta Aserbaidžaani parlamendi liikmeks. 1999–2004 oli ta Aserbaidžaani välisminister. 2004–2010 oli ta Aserbaidžaani erakorraline ja täievoliline suursaadik Poolas. Alates 2010. aastast on ta Aserbaidžaani erakorraline ja täievoliline suursaadik Ungaris.

## Viited
Mar del Plata

**Mar del Plata** on linn Buenos Airese provintsis Argentinas, asub Atlandi ookeani rannikul. Mar del Plata on Buenos Airese provintsi suuruselt teine linn. Nimi "Mar del Plata" on lühend "Mar del Rio de la Plata", tähendus on "Rio de la Plata vesikonna meri" või "(jõe) Plate'i piirkonnaga külgnev meri". Mar del Plata on üks suuremaid kalasadamaid ja Argentina suurim mereäärne kuurort. 2010. aasta rahvaloenduse [INDEC] järgi oli linnas 614 350 elanikku, see on Argentina suuruselt 7. linn.

Argentinas asuva puhkuseranniku osana on turism Mar del Plata peamine majandustegevus – 2006. aastal külastas linna seitse miljonit turisti. Mar del Platas on mitmekesine turismiinfrastruktuur, kus on arvukalt hotelle, restorane, kasiinosid, teatreid ja muid turismiobjekte. Mar del Plata on ka oluline spordikeskus, kus on mitmeotstarbeline olümpiastaadionistiilis staadion (esmakordselt kasutati seda 1978. aasta jalgpalli maailmameistrivõistluste võistluspaigana ja hiljem täiendati 1995. aasta Pan-Ameerika mängude jaoks), viis golfiväljakut ja palju muid rajatisi.
TEC-9

**Intratec TEC-9**, **TEC-DC9**, **KG-99** ja **AB-10** on tagasipahvaku põhimõttel töötavad poolautomaatsed püstolid. Neid arendas Rootsi relvatootja Interdynamic AB Ameerika Ühendriikide tütarettevõte Intratec. 1984. aastal turule toodud TEC-9 oli tehtud odavatest polümeerist ning stantsitud ja freesitud terasosadest. Tänu lihtsale ehitusele oli TEC-9 lihtsasti parandatav ja modifitseeritav. 

1990. aastatel sai TEC-9 seoses organiseeritud kuritegevuse, tänavajõukude ja massitulistamistega halva maine. Seda kasutati näiteks tulistamises California 101. tänaval ja Columbine'i koolitulistamises. Sellest hoolimata tõi relv Intratecile majanduslikku kasu, neid müüdi üle 250 000.

## Vaata ka
*Intratec TEC-22

## Välislingid
* TEC-9, TEC-9 Mini, TEC-9 Stainless kasutusjuhend – Intratec 9 kasutusjuhend (PDF-fail) Nazarian's Gun Recognition Guide'is
Nurulla mošee

**Nurulla mošee** (tatari keeles *Нурулла мәчете*) on mošee Venemaal Tatarstani pealinnas Kaasanis. Mošee asub Vana-Tatari eeslinnas.

Nurulla mošee on ehitatud aastatel 1845–1849. Hoone projekteeris arhitekt A. Loman. 1929. aastal sulgesid Nõukogude võimud mošee ja selle minarett lammutati. Järgnenud aastakümnete jooksul oli hoone kasutusel elu- ja haldushoonena. 1981. aastal arvati hoone siiski arhitektuurimälestiseks. 1992. aastal tagastati mošee hoone kogudusele. Kui hoone aastatel 1990–1995 restaureeriti, taastati ka minarett.

## Viited
1946. aasta Prantsuse Asutava Kogu valimised

**1946. aasta Prantsuse Asutava Kogu valimised** (prantsuse keeles *élections constituantes françaises de 1946*) oli juunis 1946 toimunud sõjajärgse teise asutava kogu valimised Prantsusmaal. 

Mais 1946 korraldatud referendumil andis 52,8% valijatest oma hääle Asutava Kogu väljatöötatud põhiseaduse projekti vastu. Seetõttu tekkis vajadus kokku kutsuda asutava kogu uus koosseis, mille ülesandeks saanuks põhiseaduse uue projekti väljatöötamine. 2. juunil 1946 toimusidki sõjajärgse teise Asutava Kogu valimised.

Nagu ka eelmistel (oktoobris 1945) Asutava Kogu valimistel sai ka nüüd kolm parteid üle 20% valijate häältest: Vabariiklik Rahvapartei (liider Georges Bidault) 28,2%, Prantsusmaa Kommunistlik Partei (liider Maurice Thorez) 26,0% ja Töölisinternatsionaali Prantsuse Sektsioon (liider Guy Mollet) 21,1%. 

Kokku valiti Asutavasse Kokku 586 liiget.

## Vaata ka
*1945. aasta Prantsuse Asutava Kogu valimised
*1945. aasta Prantsuse Asutav Kogu
*1946. aasta Prantsuse Asutav Kogu
1946. aasta Prantsuse Asutav Kogu

**1946. aasta Prantsuse Asutav Kogu** (prantsuse keeles *Assemblée constituante de 1946*) oli sõjajärgne teine asutav kogu Prantsusmaal, mille ülesandeks oli välja töötada Neljanda Vabariigi põhiseadus, moodustada valitsus ja täita parlamendi funktsioone kuni uue põhiseaduse jõustumiseni.

2. juunil 1946 Prantsusmaal toimunud üleriigilistel valimistel valiti 586-liikmeline Asutav Kogu, kus enim saadikukohti said Vabariiklik Rahvapartei (liider Georges Bidault) 28,2%, Prantsusmaa Kommunistlik Partei (liider Maurice Thorez) 26,0% ja Töölisinternatsionaali Prantsuse Sektsioon (liider Guy Mollet) 21,1%.

Asutav Kogu alustas oma tööd 11. juunil 1946.
__NOTOC__ 
## Põhiseaduse projekt
Asutava Kogu väljatöötatud Neljanda vabariigi põhiseaduse projekt esitati 13. oktoobril 1946 toimunud üleriigilisele referendumile. 53% referendumil hääletanutest oli selle projekti poolt. Prantsusmaa uus konstitutsioon hakkas kehtima 27. oktoobril 1946. Neljas vabariik oli sündinud.

## Valimised parlamenti
Tuginedes uuele Prantsuse põhiseadusele, korraldas Georges Bidault' juhitud Prantsuse Vabariigi Ajutine Valitsus 10. novembril 1946 valimised Neljanda vabariigi esimesse rahvuskokku.

## Asutava Kogu volituste kehtimine
Asutav Kogu lõpetas tegevuse 27. novembril 1946.

## Vaata ka
*1946. aasta Prantsuse Asutava Kogu valimised
*1945. aasta Prantsuse Asutav Kogu
Anton Slepõšev

**Anton Vladimirovitš Slepõšev** (sündinud 13. mail 1994 Penzas) on Venemaa jäähokimängija, kes mängib KHL-i klubis Moskva CSKA ründajana vasakäärel.

KHL-is debüteeris ta hooajal 2011–12 Novokuznetski Metallurgi meeskonnas. Hooaja 2012–13 kesksel siirdu ta Ufa Salavat Julajevi.

2013. aastal valiti ta NHL-i ''draft''is Edmonton Oilersi poolt 88. valikuna. 2015. aasta mais sõlmis ta Oilersiga kolmeaastase lepingu. Põhja-Ameerikas mängis ta kolm hooaega ning tema edukaim hooaeg Oilersiga oli 2017–18, mil ta lõi liigas kuus väravat ja andis kuus väravasöötu.

2018. aasta juulis naasis ta KHL-i, sõlmides lepingu CSKA-ga. 2019. aastal võitis ta klubiga Gagarini karika.

Aastatel 2013 ja 2014 võitis Slepõšev Venemaa kuni 20-aastaste koondisega juunioride maailmameistrivõistlustel pronksmedali.

## Välislingid
* Anton Slepõšev KHL.ru lehel
* Anton Slepõšev NHL.com lehel
* Anton Slepõšev hockeydb.com lehel
Lars Johansson

**Lars Einar Johansson** (sündinud 11. juulil 1987 Avesta vallas) on Rootsi jäähokimängija, kes mängib väravavahina Rootsi kõrgliigaklubis Frölunda.

Rootsi kõrgliigas debüteeris ta hooajal 2006–07 Mora IK-s. Aastatel 2008–2013 mängis ta Mora ja Västerås IK-ga Rootsi esiliigas.

Aastatel 2013–2016 mängis Johansson Rootsi kõrgliigas Frölunda ridades. Hooajal 2015–16 oli ta Rootsi kõrgliigas parima tõrjeprotsendiga väravavaht (.927) ja lasi endale keskmiselt lüüa kõige vähem värvaid mängu kohta (1,74), lisaks sai ta kirja enim nullimänge (kokku seitse). Samal hooajal tuli ta Frölundaga Rootsi meistriks ning Johansson valiti liiga hooaja parimaks väravavahiks. 2016. aastal võitis ta Frölundaga lisaks Jäähoki Meistrite Liiga.

2016. aasta mais sõlmis ta üheaastase lepingu NHL-i klubiga Chicago Blackhawks. Hooajal 2016–17 mängis ta ainult American Hockey League'is Blackhawksi noorteklubis Rockford IceHogs.

2017. aasta juulis sõlmis ta lepingu KHL-i klubiga Moskva CSKA. 2019. aastal valiti ta KHL-i tähtede mängule. Samal aastal võitis ta CSKA-ga Gagarini karika. Hooaegadel 2017–18, 2019–20 ja 2020–21 lasi ta KHL-is kõikidest väravavahtidest endale keskmiselt lüüa kõige vähem värvaid mängu kohta (vastavalt keskmiselt 1,31, 1,40 ja 1,59 väravat mängus).

2021. aasta juunis liitus ta Peterburi SKA-ga. Hooajal 2021/22 lasi Johansson KHL-is kolmandat hooaega järjest endale lüüa keskmiselt kõige vähem väravaid mängu kohta (1,63).

2022. aasta mais naasis ta Frölundasse.

Rootsi jäähokikoondise koosseisus osales Johansson 2022. aasta taliolümpiamängudel.

Tema vanem vend Martin Johansson on murdmaasuusataja ja orienteeruja.

## Viited

## Välislingid
* Lars Johansson KHL.ru lehel
* Lars Johansson hockeydb.com lehel
Loodusmets

Loodusmets – mets, olenemata selle vanusest, mida pole kunagi raiutud ja mis on arenenud looduslike häiringute tagajärjel ja looduslike protsesside käigus.

Ingliskeelseks vasteks eesti loodusmetsa mõistele on *[[:en:Old-growth_forest|Old-growth forest]]*. 

## Vaata ka
*põlismets
*pärismaine elustik
*raiesmik
*vana loodusmets
*ürgmets
*ürgloodus

## Viited

## Välislingid
*Meie metsades leidub mitmesuguseid Natura 2000 alasid Eesti Mets 2/2007
Simon Džanašia

**Simon Džanašia** (gruusia keeles სიმონ ჯანაშია; 26. juuli (vkj. 13. juuli) 1900 Makveneti küla, Ozurgethi maakond, Kutaissi kubermang (tänapäeval Ozurgethi rajoon) – 5. november 1947 Thbilisi) oli gruusia ajaloolane.

Simon Džanašia isa oli pedagoog ja etnoloog Nikoloz Džanašia. Simon Džanašia lõpetas 1922. aastal Thbilisi Riikliku Ülikooli. Aastatel 1924–1930 oli ta samas ülikoolis õppejõud, 1930–1935 professori abi ja 1935–1947 professor. 1936. aastal sai ta NSV Liidu Teaduste Akadeemia Gruusia filiaali Keele, ajaloo ja materiaalse kultuuri instituudi direktoriks. 1941. aastal oli ta üks Gruusia NSV Teaduste Akadeemia rajajatest ja kuni surmani 1947. aastal selle asepresident. 1943. aastal valiti Džanašia NSV Liidu Teaduste Akadeemia akadeemikuks.

## Tunnustus
*Lenini orden (kaks korda)
*Tööpunalipu orden (1945)
*Stalini preemia (esimene järk) (1943)
*Stalini preemia (teine järk) (1947)

## Viited
Fariza Ongarsõnova

**Fariza Ongarsõnova** (kasahhi keeles Фариза Оңғарсынова; 25. detsember 1939 – 23. jaanuar 2014 Nur-Sultan) oli kasahhi kirjanik ja tõlkija.

Fariza Ongarsõnova loomingust on eesti keeles Ly Seppeli tõlkes ilmunud luulekogu "Lõõsalaulud" (1984; kirjastus Eesti Raamat).

Aastail 1996–2004 oli ta Kasahstani parlamendi alamkoja mäžilis liige.
Montenegro kampaania

**Montenegro kampaania** toimus Esimeses maailmasõjas 1916. aasta jaanuaris, mille tagajärjel Austria-Ungari armee alistas ja okupeeris Serbia Kuningriigi sõjalise vastupanu ajal viimase liitlase Montenegro Kuningriigi.

## Vaata ka
*Austria-Ungari okupatsioon Serbias
Bachtrack

**Bachtrack** on Londonis väljaantav rahvusvaheline veebimuusikaajakiri, mis avaldab klassikalise muusika, ooperi-, balleti- ja tantsuürituste kuulutusi, samuti ülevaateid nendest žanritest, intervjuusid ja üldartikleid.
Prantsuse viies vabariik

**Prantsuse viies vabariik** (prantsuse keeles *Cinquième République*) on Prantsusmaal 1958. aastal seoses uue põhiseaduse vastuvõtmisega kehtima hakanud vabariiklik valitsemisvorm. 

Viienda vabariigi loomise tingis 1958. aasta mais puhkenud poliitiline kriis Neljandas vabariigis (1946–1958), mis viis Neljanda vabariigi krahhini ja loobumiseni parlamentaarse vabariigi valitsemisvormist ning tõi võimule esimeste sõjajärgsete aastate ajutise valitsuse juhi Charles de Gaulle'i (presidendiametis 1959–1969).

Viies vabariik on poolpresidentaalne vabariik. Riigipea (president) valitakse otsestel valimistel (aastatel 1962–2000 seitsmeks ja alates 2000. aastast viieks aastaks). 

## Viienda Vabariigi presidendid
* Charles de Gaulle (1959–1969)
* Georges Pompidou (1969–1974)
* Valéry Giscard d'Estaing (1974–1981)
* François Mitterrand (1981–1995)
* Jacques Chirac (1995–2007)
* Nicolas Sarkozy (2007–2012)
* François Hollande (2012–2017)
* Emmanuel Macron (alates 2017)

## Vaata ka
*Prantsuse kolmas vabariik
*Prantsuse neljas vabariik
Vana basaar

**Vana basaar** (makedoonia keeles *Стара чаршија* ehk *Stara čaršija*, albaania keeles *Çarshia e Vjetër*, türgi keeles *Eski Çarşı*) on Põhja-Makedoonia pealinnas asuv basaar. See asub Vardari jõe idakaldal ja ulatub Skopje kindluse juurest Serava jõeni. 

Balkani maade üks vanim ja suurim turuplats on olnud Skopje kaubanduse keskus vähemalt 12. sajandist.

## Vaata ka
*Bit Pazar
Vaikus saab värvideks

**"Vaikus saab värvideks"** on Jaan Kaplinski luuletuste valikkogu, mis on avaldatud 2006. aastal ja sisaldab luuletusi aastatest 1955–2005. Valimik võtab kokku kirjaniku 50 aasta pikkuse loometee ja märgib 65 aasta elutee täitumist. Kujundaja ja fotode autor on illustraator Kalli Kalde.

## Sisu
Kaplinski luulet kandvaks motiiviks on unenäolisus ja piiride hägusus, tihti ka kujundite abstraktsus. Luuletuste temaatika hõlmab märksõnu, nagu aeg, igavik, loodus ja minevik. Kõige enam tulevad luuletustes esile looduskujundid ja võrdlused. Aja möödumist ja minevikku kujutab luule-mina mälestuste kaudu. Väljapaistvaks võtteks on proportsioonide võrdlemine ning välisega üheks sulamine, nt suur ja väike, üksikisik ja kogukond. Igavikulisus väljendub pidevas liikumises millegi poole. Luuletuste põhiideeks on maailmas kõige omavaheline seotus. Olulisel kohal on Tartu, ent ka teised Eestimaa paigad, mida luuletustes tihti mainitakse. 

## Väljenduslaad
Esilekerkivateks kujunditeks on metafoor ja personifikatsioon. Luulekogu esimene pool on riimluules ning luuletused lähevad järk-järgult üle vabavärsile. Suurem osa luuletusi on kirjavahemärgistusteta. Kirjavahemärkide puudumine annab luuletustele voolavuse. Kogu sisaldab ka murdeluulet.

## Retseptsioon
Luulekogu kandva idee võtab kokku Olavi Teppan: „Luulekogu „Vaikus saab värvideks” sisaldab tipmisi fragmente Kaplinski luule kesksest ideest: eri meeltega kogetav vastandite maailm on siiski ainuline harmooniliselt tunnetatav tervik.”

## Viited
Nikola Milenković

**Nikola Milenković** (serbia kirillitsas Никола Миленковић; sündinud 12. oktoobril 1997 Belgradis) on Serbia jalgpallur, kes mängib kaitsjana Inglismaa kõrgliigaklubis Nottingham Forest ja Serbia jalgpallikoondises.

Ta alustas klubikarjääri Serbia klubis Partizan, mille meeskonnas debüteeris ta Serbia kõrgliigas hooajal 2015–16. Hooajal 2016–17 tuli ta klubiga Serbia meistriks.

2017. aasta suvel liitus ta Itaalia kõrgliigaklubiga Fiorentina. Üleminekusumma oli umbes 5,1 miljoni eurot. Seal mängis ta kokku seitse hooaega.

2024. aasta juulis sõlmis ta viieaastase lepingu Nottingham Forestiga.

Serbia jalgpallikoondises tegi Milenković debüüdi 29. septembril 2016 sõprusmängus Katari vastu. Koondisekarjääri esimese värava lõi ta 7. septembril 2019 EM-i valikmängus Portugali vastu. Ta kuulus Serbia koondisse 2018. ja 2022. aasta maailmameistrivõistlustel ning 2024. aasta Euroopa meistrivõistlustel.

## Saavutused
;Partizan
*Serbia Superliga: 2016–17
*Serbia karikas: 2016–17
;Fiorentina
*Coppa Italia: teine koht 2022–23
*UEFA Euroopa Konverentsiliiga: teised kohad 2022–23, 2023–24

## Viited

## Välislingid
* Profiil Nottingham Forest F.C. kodulehel
Uroš Spajić

**Uroš Spajić** (serbia kirillitsas Урош Спајић; sündinud 13. veebruaril 1993 Belgradis) on Serbia jalgpallur, kes mängib keskkaitsjana Türgi kõrgliigaklubis Kasımpaşa ja Serbia jalgpallikoondises.

Ta alustas klubikarjääri Serbia klubis Belgradi Crvena zvezda, mille meeskonnas debüteeris ta Serbia kõrgliigas hooajal 2012–13.

Aastatel 2013–2016 mängis ta Prantsusmaa kõrgliigaklubis Toulouse ja 2016–2018 Belgia kõrgliigaklubis Anderlecht.

2018. aasta mais sõlmis ta viieaastase lepingu Venemaa kõrgliigaklubiga Krasnodar. 2020. aasta septembris läks ta laenule Hollandi kõrgliigaklubisse Feyenoord. 2022. aasta jaanuaris sõlmis ta lepingu Kasımpaşaga.

Serbia jalgpallikoondises tegi Spajić debüüdi 4. septembril 2015 EM-i valikmängus Armeenia vastu. Ta kuulus Serbia koondisse 2018. aasta maailmameistrivõistlustel, kuid üheski mängus ta turniiril väljakule ei pääsenud.

## Saavutused
;Anderlecht
*Belgia kõrgliiga: 2016–17
*Belgia superkarikas: 2017
Predrag Rajković

**Predrag Rajković** (serbia kirillitsas Предраг Рајковић; sündinud 31. oktoobril 1995 Negotinis) on Serbia jalgpallur, kes mängib väravavahina Hispaania kõrgliigaklubis Mallorca ja Serbia jalgpallikoondises.

Ta alustas klubikarjääri Serbia klubis FK Jagodina, mille meeskonnas debüteeris ta Serbia kõrgliigas 2013. aasta märtsis. Aastatel 2013–2015 mängis ta Serbia kõrgliigas Belgradi Crvena Zvezda ridades.

Aastatel 2015–2019 mängis ta Iisraeli kõrgliigaklubis Tel Avivi Maccabi, kellega tuli hooajal 2018–19 Iisraeli meistriks.

2019. aasta juulis sõlmis ta nelja-aastase lepingu Prantsusmaa kõrgliigaklubiga Stade de Reims.

2022. aasta juulis sõlmis ta nelja-aastase lepingu Mallorcaga.

2013. aastal tuli Rajković Serbia kuni 19-aastaste koondisega Euroopa omavanuste meistriks. 2015. aastal tuli ta Serbia kuni 20-aastaste koondisega juunioride maailmameistriks. 2015. aasta juunioride maailmameistrivõistlustel valiti ta turniiri parimaks mängijaks. Rajković kuulus varuväravavahina Serbia koondisse 2018. aasta maailmameistrivõistlustel.

## Saavutused
;Tel Avivi Maccabi
*Iisraeli kõrgliiga: 2018–19
*Toto karikas: 2017–18, 2018–19
Pero Antić

**Pero Antić** (sündinud 29. juulil 1982 Skopjes) on Põhja-Makedoonia endine elukutseline korvpallur, kes töötab 2019. aastast Põhja-Makedoonia korvpalliliidu presidendina. Kolm korda Euroliiga meistriks tulnud Antić on mänginud ka NBA klubis Atlanta Hawks.

## Karjäär
Antić on mänginud Põhja-Makedoonia, Kreeka, Serbia, Bulgaaria, Venemaa ja Türgi klubides ning NBA klubis Atlanta Hawks.

Mitme riigi meistriks ja karikavõitjaks tulnud Antić on aastaid mänginud ka Euroliigas ning tulnud kolmekordseks Euroliiga meistriks: 2012. ja 2013. aastal Piraeuse Olympiacose ja 2017. aastal Istanbuli Fenerbahçega.

Hooajad 2013/14 ja 2014/15 mängis Antić USA-s, kus tõi NBA klubi Atlanta Hawksi kasuks kokku 113 mänguga keskmiselt 6,3 punkti ja 3,5 lauapalli.

## Rahvuskoondis
Antić on mänginud Põhja-Makedoonia korvpallikoondises ja olnud selle kapten. 2011. aastal Leedus peetud Euroopa meistrivõistlustel viskas ta keskmiselt 11,5 punkti ja hankis 8,8 lauapalli mängus ning aitas koondise nelja parema sekka. Poolfinaalis kaotati 80 : 92 Hispaaniale ja kolmanda koha mängus 68 : 72 Venemaale.

## Saavutused
* 3-kordne Euroliiga võitja (2012, 2013, 2017)
* 2-kordne Kreeka meister (2002, 2012)
* 2-kordne Türgi meister (2016, 2017)
* Serbia meister (2018)
* 2-kordne Bulgaaria meister (2008, 2010)
* Türgi karika võitja (2016)
* Venemaa karika võitja (2011)
* Venemaa karikavõistluste kõige väärtuslikum mängija (2011)
* Serbia karika võitja (2006)
* Bulgaaria karika võitja (2008)
* Bulgaaria meistriliiga kõige väärtuslikum mängija (2008)

## Välislingid
* Pero Antić – NBA.com
* Pero Antić – Basketball-Reference.com
Otu Vaarmann

**Otu Vaarmann** (sündinud 28. novembril 1937 Tallinnas) on eesti matemaatik ja õppejõud. 

## Haridus
Lõpetas Tallinna 2. Keskkooli 1956; lõpetas TRÜ matemaatika-loodusteaduskonna matemaatika osakonna arvutusmatemaatika erialal 1961; Eesti NSV TA Küberneetika Instituudi aspirant 1965–1968; füüsika-matemaatikateaduste kandidaat 1970. Doktorikraad ("Some iterative methods with successive approximation of the inverse and pseudoinverse operator" (vene keeles), juh. Sulev Ulm), Eesti NSV TA,  1970; dotsent 1970;  vanemteadur 1975; professor 1995.
## Töökäik

Eesti NSV/Eesti TA Küberneetika Instituudi insener 1961–1963, nooremteadur 1963–1964, 1968–1972, vanemteadur 1972–1988, sektorijuhataja 1988–1993, juhtivteadur 1993; TPedI vanemõpetaja 1972, tunnitasuline õppejõud 1973–1975; Eesti Merehariduskeskuse dotsent 1992–1993; Eesti Kõrgema Kommertskooli tunnitasuline õppejõud 1993–1994, 2003;
TTÜs 1962–1964, 1970–1971, 1990–…:  matemaatika kateedri tunnitasuline õppejõud 1962–1964, 1970–1971; majandusmatemaatika kateedri dotsent 1990–1992; mehaanikainstituudi vanemteadur 1993–1994, dotsent 1994–1995; matemaatikainstituudi rakendusmatemaatika professor ja õppetooli juhataja 1995–2003, emeriitprofessor 2003–…; TTÜ Küberneetika Instituudi mehaanika ja rakendusmatemaatika osakonna vanemteadur 1997–2004, erakorraline vanemteadur 2004.  

## Teadustöö põhisuunad
Mittelineaarsete võrrandite ja optimeerimisülesannete lahendusmeetodid; vähimruutude ülesanded ja üldistatud pöördteisendused, pöördülesanded, paralleelarvutused, numbriline analüüs modelleerimises.

Avaldanud üle 130 teaduspublikatsiooni. Juhendanud üht aspiranti ja seitset diplomitööd.  

### Teadusorganisatoorne ja -administratiivne tegevus
Toimetanud erialaseid väljaandeid; olnud peakorraldaja paljudel rahvusvahelistel ja riigisisestel konverentsidel; Euroopa töörühmade "Multiple Criteria Decision Aiding" ja "Financial Modelling" liige ja esindaja Eestis; referaatajakirja Zentralblatt für Mathematik referent alates 1972; TTÜ nõukogu liige 1999–2000; TPÜ matemaatika magistritööde kaitsmisnõukogu liige 1993–2003; habilitatsioonikomisjoni liige professorite valimisel TÜ-s 1995, 1996 ja TPÜ-s 1998, 1999, 2005; A. Humala preemia määramiskomisjoni esimees 1997; Balti Operatsioonianalüüsi Seltsi (Baltic Operations Research Society, BaltORS) juhatuse liige 1996–2003 ja president alates 2006; Euroopa töörühmade "Multicriterial Aid for Decisions" ja "Financial Modelling" liige alates 2002; Eesti Teadlaste Liidu ja Eesti Matemaatika Seltsi asutajaliige 1987.

## Tunnustus

*TTÜ tänukirjad 2003, 2007. 

## Harrastused
Aiandus, mesindus, sport, muusika, musitseerimine.

## Viited

## Välislingid
*Otu Vaarmann Eesti Teadusinfosüsteemis
Eduard Heger

**Eduard Heger** (sündinud 3. mail 1976 Bratislavas) on Slovakkia poliitik, kes oli 1. aprillist 2021 kuni 15. maini 2023 Slovakkia peaminister.

Eduar Heger on lõpetanud Bratislava Majandusülikooli (slovaki keeles *Ekonomická univerzita v Bratislave*).

Ta oli 21. märtsist 2020 kuni 1. aprillini 2021 Slovakkia rahandusminister ja alates 12. märtsist 2021 Slovakkia tervishoiuministri kohusetäitja.

## Isiklikku
Ta on abielus ja tal on neli last.
Ludwig Augustinsson

**Hans Carl Ludwig Augustinsson** (sündinud 21. aprillil 1994 Stockholmis) on Rootsi jalgpallur, kes mängib vasakkaitsjana Hispaania kõrgliiga klubis Sevilla ja Rootsi jalgpallikoondises.

Ta alustas klubikarjääri Rootsi klubis IF Brommapojkarna, mille noorteakadeemiaga liitus ta 1999. aastal. Klubi põhimeeskonnas debüteeris ta Rootsi esiliigas 2011. aastal.

Aastatel 2013–2014 kuulus ta Rootsi kõrgliiga klubisse IFK Göteborg.

2015. aasta jaanuaris siirdus ta Taani kõrgliiga klubisse FC København, kus mängis kolm hooaega. Hooaegadel 2015–16 ja 2016–17 tuli ta klubiga Taani meistriks.

Aastatel 2017–2021 mängis ta Saksamaa kõrgliiga klubis Bremeni Werder.

2021. aasta augustis liitus ta Sevillaga.

2015. aastal tuli Augustinsson Rootsi kuni 21-aastaste koondisega Euroopa omavanuste meistriks. Rootsi jalgpallikoondises debüteeris ta 2015. aasta jaanuaris. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel. Koondisekarjääri esimese värava lõi ta 2018. aasta maailmameistrivõistluste viimases alagrupimängus 27. juunil Mehhiko vastu.

## Saavutused
;IFK Göteborg
*Svenska Cupen: 2012–13
;København
*Taani Superligaen: 2015–16, 2016–17
*Taani karikas: 2014–15, 2015–16, 2016–17
Nur-Astana mošee

**Nur-Astana mošee** (kasahhi keeles *Нұр-Астана мешіті*) on mošee Kasahstani pealinnas Nur-Sultanis.

Nur-Astana mošee avati 22. märtsil 2005. Hoone projekteeris Liibanoni arhitekt Charles Hadife. Mošee kuppel on 40-meetri kõrgune. See sümboliseerib seda, et prohvet Muḩammad oli 40-aastane, kui ta sai Allahilt ilmutuse. Mošee neli minaretti on 63 meetri kõrgused. See sümboliseerib seda, et prohvet Muḩammad elas 63 aastaseks.

## Viited
Veliži maakond

**Veliži maakond** (valgevene keeles *Веліжскі павет*; vene keeles *Велижский уезд*) oli Venemaa Keisririigi ja  Valgevene NSV Vitebski kubermangu ning Pihkva kubermangu haldusüksus. Tänapäevase haldusjaotuse järgi jäävad maakonna alad Venemaa Smolenski oblasti, Pihkva oblasti ja Tveri oblastia aladele, osaliselt ka Valgevene Vitebski rajooni territooriumile.

## Ajalugu

Sealsed maad läksid Venemaa koosseisu esimese Poola jagamise järel. Maakond rajatigi aastal 1772. aastal endise Polotski vojevoodkonna aladele. Algselt oli see Pihkva kubermangus, aastast 1776 aga Polotski kubermangus, seejärel Polotski asehaldurkonna koosseisus. Aastail 1796–1802 kuulus see Valgevene kubermangu koosseisu, seejärel aga Vitebski kubermangu koosseisu. Aastal 1866 liideti sellega osa seni Suraži maakonda kuulunud alasid. Aastal 1924 Vitebski kubermang likvideeriti ja maakond läks taas Pihkva kubermangu koosseisu. Maakond likvideeriti koos kubermanguga aastal 1927.

1897. aasta rahvaloenduse järgi elas maakonnas 100 100 inimest. Valgevenelasi oli 85,7, juute oli 9,8%, venelasi 1,3% ja lätlasi oli 2,5%. Maakonnalinnas Veližis oli toona 12 193 elanikku.

Aastal 1926 oli maakonnas selle toonastes piirides 128 200 elanikku.

## Haldusjaotus

Venemaa keisririigi koosseisus jagunes maakond valdadeks (vene keeles *Волость*). Maakonna keskuseks oli maakonnalinn Veliž, kus aastal 1897 oli 12 193 elanikku. Lisaks oli maakonnas aastal 1913 veel 13 valda. Aleveid oli maakonnas kaks: Iljino ja Usvjat.

13 valda maakonna koosseisus olid aastal 1913:

Aastal 1926 oli maakonna koosseisus kuus valda:
* Veliži vald (vene *Велижская*, valgevene *Веліжская*)
* Iljino vald (vene *Ильинская*, valgevene *Ільінская*)
* Kresti vald (vene *Крестовская*, valgevene *Крэстаўская*)
* Selezni vald (vene *Селезневская*, valgevene *Селязнёўская*)
* Usvjati vald, keskus Usvjati alev (vene *Усвятская*, valgevene *Усвяцкая*)
* Usmõni vald, keskus Usmõn (vene *Усмынская*, valgevene *Усмынская*)

## Viited

## Välislingid
* Poola Kuningriigi geograafiline leksikon
Viktor Jullinen

**Viktor Jullinen** (7. august 1935 Krasnoje Selo – 11. märts 2021) oli ingerisoome päritolu Eesti majandus- ja põllumajandusteadlane.

Ta sündis taluniku pojana. Ta lõpetas aastal 1955 Tallinna Mäetehnikumi ja aastal 1965 Eesti Põllumajanduse Akadeemia põllumajanduskönoomika erialal. Aastal 1992 täiendas ta end Soomes. Ta oli aastast 1973 majanduskandidaat.

Ta töötas aastatel 1959–1962 Järva-Jaani Põllumajanduse Mehhaniseerimise Koolis õpetajana, aastatel 1962–1965 Paide Keskkoolis asedirektorina tootmisõpetuse alal ja aastatel 1965–1966 Paide Rajooni Masinaarvutusjaama juhatajana.

Aastatel 1966–1977 ja 1980–2001 töötas ta Eesti Maaülikoolis, sealhulgas aastatel 1966–1977 ja 1980–1988 dotsendina, aastatel 1988–1994 põllumajanduse ökonoomika kateedri (hiljem õppetooli) juhatajana, aastast 1992 ühtlasi professorina, aastatel 1994–2001 oli ta majandus- ja sotsiaalteaduskonna dekaan ning agraarökonoomika ja turunduse instituudi juhataja. Aastatel 1977–1980 töötas ta Guineas Conakry Polütehnilises Instituudis põllumajandusökonoomika professorina.

Tal on uurimusi põllumajanduse ökonoomika ja põllumajanduspoliitika alalt. Aastal 1998 valmis tal Eesti Teadusfondi tellimusena uurimus Eesti põllumajanduse arengu, efektiivsuse ja konkurentsivõime kohta. Ta juhendas Eesti põllumajanduse Euroopa Liidu nõuetega kohandamise ning maaelu ja maamajanduse arendamise projekti. Aastast 1999 oli ta Eesti Maaülikooli majandus- ja sotsiaalinstituudi emeriitprofessor.

## Tunnustus
* 2001 Eesti Maaülikooli teenetemedal

## Töid
* *Tootmisvahendite efektiivne kasutamine põllumajanduses* (1975)
* *Planeerimine ja efektiivsus rahvamajanduses* (1988)
* *Possibilities of the formation of protectionism policies in Estonia considering its joining the international structure*. – Maatalouden taloudellinen tutkimuslaitos (Helsingi, 1995)

## Välislingid
* Viktor Jullinen Eesti entsüklopeedia digiversioonis
Pääsuke (täpsustus)

**Pääsuke** on lind, **[[pääsulased|pääsulaste]]** seltsi esindaja. Pääsulaste sekka kuulub ka Eesti rahvuslind suitsupääsuke.

Seda nime kannavad ka:
* Pääsuke, raamatusari
* Pääsuke, perekonnanimi
* Pääsuke, filmiajaleht
* Valgevene Eesti Selts Pääsuke
* Stockholmi Eesti Lasteaed "Pääsuke"
Kosovo lahing (1915)

**Kosovo pealetung** (serbia keeles *Косовска битка*; bulgaaria keeles *Косовска настъпателна операция*; saksa keeles *Verfolgungskämpfe im Kosovo*) oli sõjaline ründeoperatsioon, mis toimus seoses Esimese maailmasõjaga. Selle viisid läbi Saksa, Austria-Ungari ja Bulgaaria üksused preisi feldmarssal August von Mackenseni juhtimisel. Selle lõplik eesmärk oli ümbritseda ja hävitada Serbia armee jäänukid. Pealetung viidi läbi Kosovo väljal, kuhu Serbia armee oli 1915. aasta novembris suunatud taanduma. Serbia Kuningriigi lüüasaamine ning armee ja valitsuse sunniviisiline pagendamine tähistas Serbia kampaania lõppu sama aasta 24. novembril.

## Vaata ka
*Albaania Golgota
Mark Anders Lepik

**Mark Anders Lepik** (sündinud 10. septembril 2000 Tallinnas) on Eesti jalgpallur (ründaja). Ta mängib Eesti Premium liiga klubis Tallinna FC Flora. 

## Klubikarjäär

## Koondisekarjäär
A-koondise debüüdi tegi Lepik 7. oktoobril 2020 sõpruskohtumises Leedu vastu. Samas mängus debüteeris ka Edgar Tur.

## Karjääri statistika
### Klubi
*Uuendatud seisuga 7. detsember 2023*

### Koondis
*Uuendatud seisuga 11. märts 2023*

## Saavutused
### Meeskondlikud
;Tallinna FC Flora:
*Premium liiga: 2017, 2019, 2020, 2022, 2023
*Eesti karikas: 2020

;FC Nõmme United U17:
*U17 Eliitliiga: 2015

### Individuaalsed
*2018 - Premium liiga parim noormängja

## Vaata ka
*Eesti jalgpallikoondislaste loend

## Viited

## Välislingid
*
*
*FC Flora profiil
*Transfermarkti profiil
Birkirkara

**Birkirkara** (lühendatult ka **B'Kara**) on linn Maltal Keskregioonis. Birkirkara on elanike arvult teine linn Maltal.

Asulat on esmamainitud 1436. aastal.

## Viited
Kosovo lahing

**Kosovo lahing võib tähendada ühte järgmist:**
* Kosovo lahing (1369)
* Kosovo lahing (1389)
* Tripolje lahing (1402)
* Kosovo lahing (1448)
* Kosovo lahing (1831)
* Kosovo lahing (1915)
* Kosovo operatsioon (1944)
* Kosovo mäss (1995–1998)
* Kosovo sõda (1998–1999)
* Kosovo lahing (film)
Neeme Ellermaa

**Neeme Ellermaa** (sündinud 27. detsembril 1961 Tartus) on Eesti haridustegelane.

## Õpingud
Lapsepõlv ja kooliiga möödusid Saaremaal. 

15-aastaselt asus õppima Väimela Näidissovhoostehnikumi zootehniku erialale ja lõpetas kooli kiitusega 1981. aastal. 

1981 asus õppima Eesti Põllumajandusakadeemiasse.

1982 asus õppima Tartu Ülikooli psühholoogiat ning lõpetas ülikooli 1989. aastal.

## Töö
Esimene töökoht oli Pärnu Niidupargi koolis ajalooõpetajana. 

Mõne aja pärast asus tööle psühholoogina IV Keskkoolis, õpetas seal ühiskonnaõpetust ja närvisüsteemi anatoomia ja füsioloogat

1988. aastal asutati Aldur Vungi ja Neeme Ellermaa eestvedamisel Sütevaka selts ja kohe selle järel Sütevaka seminar, mille juhatajaks sai Ellermaa. Ellermaa ettepanekul hakati arendama humanitaargümnaasiumi loomise ideed. Pärnu IV Keskkooli tollane direktor Tõnu Tõniste käis välja mõtte rajada kooli uue õppesuunaga klass ja Ellermaa pakkus, et see võiks olla humanitaarkallakuga. siloogia klasst 

1989 sügisel alustas Pärnu IV Keskkooli ruumides õppetööga 10. klass ehk tertia, millest sai Sütevaka Humanitaargümnaasiumi eelkäija. Eristaatusega üksuse juhiks sai Neeme Ellermaa.

Aastatel 1990–1998 oli Ellermaa Pärnu Sütevaka Humanitaargümnaasiumi direktor.
:1990 kevadel sai tänu Pärnu linnapeale Jaak Saarniidule loodav Eesti esimene erakool endise Pärnu Merekooli hoone.
:1990 septembriks oli gümnaasium saanud koolitusloa ning leitud õpetajad ja kool alustas tööd kuue klassikomplektiga. Neeme Ellermaa määrati Pärnu Sütevaka Humanitaargümnaasiumi direktoriks.
:1990 avati Pärnu Sütevaka Humanitaargümnaasiumi muusikaosakond
:1993 avati Pärnu Sütevaka Humanitaargümnaasiumi kunstiosakond

1992 maist 1993 novembrini oli Neeme Ellermaa Pärnu Linnavalitsuse liige ja linnanõunik.

1994–1995 juhtis Ellermaa paralleelselt kahte kooli, olles ka Pärnu Vanalinna Põhikooli direktori kohusetäitja.

1999–2000 oli Neeme Ellermaa Eidapere kooli direktor.

2002 asutas Ellermaa erakooli Universalia, mis pakkus keeleõpet, logopeedilist abi ja järeleaitamistunde.

Töötanud ka psühholoogina Kaelase Koolis.

## Ühiskondlik tegevus
1990 Eesti Koolijuhtide Ühenduse asutajaliige ja esimese juhatuse liige

AS chaplini asutaja liige, hiljem Pärnu uue kunsti muuseum

## Viited
Edgar Tur

**Edgar Tur** (sündinud 28. detsembril 1996 Tallinnas) on Eesti jalgpallur (poolkaitsja). Ta mängib Eesti Premium liiga klubis Tallinna FCI Levadia. 

## Klubikarjäär
## Koondisekarjäär
A-koondise debüüdi tegi Tur 7. oktoobril 2020 sõpruskohtumises Leedu vastu. Samas mängus debüteeris ka Mark Anders Lepik.

## Karjääri statistika
### Klubi
*Uuendatud seisuga 12. märts 2023*

### Koondis
*Uuendatud seisuga 12. märts 2023*

## Saavutused
### Klubi
;Tallinna FC Infonet II:
*Esiliiga B: 2014

;Paide Linnameeskond U21:
*Esiliiga B: 2020

;Paide Linnameeskond:
*Eesti karikas: 2022

## Vaata ka
*Eesti jalgpallikoondislaste loend

## Viited

## Välislingid
*Eesti Jalgpalli Liidu profiil
*Paide LM profiil
*Transfermarkti profiil
*Koondise mängud
Zäjnäb Biiševa

**Zäjnäb Biiševa** (baškiiri keeles Зәйнәб Абдулла ҡыҙы Биишева; vene keeles Зайнаб Абдулловна Биишева; 15. jaanuar (2. jaanuar vkj) 1908 – 24. august 1996 Ufa) oli baškiiri luuletaja, proosa- ja näitekirjanik ning tõlkija.

Sündis Tujembetovo külas (tänapäevase haldusjaotuse järgi Kugartši rajoonis) õpetaja Abdulla Biiševi peres. Ta jäi varakult orvuks, ema suri 1911. aastal ja isa 1919. aastal. Kooli neljanda klassi sai ta lõpetada alles 16-aastaselt.

Zäjnäb Biiševa õppis Orenburgi Baškiiri Pedagoogilises Instituudis. Pärast lõpetamist töötas õpetajana 1929–1931 Baimaki rajoonis Temjasovo külas ja täiendas end kursustel Ufas. 1931. aastast töötas ajakirja Pioneer toimetuses ja Baškiiri raamatukirjastuses. 

Zäjnäb Biiševa esimene jutustus ilmus ajakirjas Pioneer 1930. aasta. Esimene raamat "Партизан малай" ilmus trükis 1942. aastal. Kokku ilmus tal üle 60 raamatu ja seda mitmetes liiduvabariikide keeltes. Eesti keeles tema raamatuid seni ilmunud ei ole.

Väga suure osa tema loomingust moodustavad näidendid, mida on väga edukalt ja suure publiku menuga lavastatud Baškiiri Riiklikus Akadeemilises Draamateatris kui ka väljaspool Baškortostani.

Zäjnäb Biiševa tõlkis baškiiri keelde Nikolai Gogoli jutustuse "Tarass Bulba", Arkadi Gaidari jutustuse "Timur ja tema meeskond" ning Lev Kassili, Ivan Turgenevi, Serge Aksakovi, Anton Tšehhovi ja Maksim Gorki loomingut.

Zäjnäb Biiševa oli 1946. aastast NSV Liidu Kirjanike Liidu liige, 1953. aastast elukutseline kirjanik.

Zäjnäb Biiševa suri 88-aastaselt Ufas 24. augustil 1996. Ta on maetud Ufa musulmanide kalmistule. 

## Mälestuse jäädvustamine
Zäjnäb Biiševa nime kannab tänav Ufas ja kirjastus Baškortostanis, kus ta ka ise aastaid töötas. Tema auks on nimetatud mitmed koolid ja antakse välja auhindu.

14. oktoobril 2016 avati Ufas tema mälestusmärk.

## Tunnustus
* 1968 Salavat Julajevi preemia
* 1960, 1968, 1976 orden Austuse märk
* 1990 Baškiiri ANSV rahvakirjanik

## Viited
Prantsusmaa sõjaminister

**Sõjaminister** (prantsuse keeles *ministre de la guerre*) oli sõjaministeeriumi juht Prantsusmaal aastatel 1791–1947. Ühtlasi oli ta Prantsusmaa valitsuse liige.

Aprillis 1791 andis Asutav Rahvuskogu välja seadluse kuue ministeeriumi moodustamise kohta, nende seas oli ka sõjaministeerium. Kuningas Louis XVI kirjutas seadlusele alla 25. mail 1791. Tollal sai sõjaminister kogu võimu Prantsuse armee üle. Hiljem määrati sõjaministriks üha sagedamini poliitikuid.

Kui 1872. aastal loodi Kõrgem Sõjanõukogu, sai sõjaminister formaalselt selle esimeheks, kuigi sisuline juhtimine jäi enamasti kõrges sõjaväelises auastmes oleva sõjanõukogu aseesimehe ülesandeks.

1947. aastal ühendati sõjaministeerium, mereväeministeerium ja õhuväeministeerium üheks Prantsuse Vabariigi Relvajõudude Ministeeriumiks, mida asus juhtima relvajõudude minister.

## Sõjaministreid

### Prantsusmaa kuningriik
* Louis Lebègue Duportail (maist detsembrini 1791)

### Esimene vabariik

* Jean-Baptiste Bernadotte (juulist septembrini 1799)
* Louis-Alexandre Berthier (1799–1800 ja 1800–1804)
* Lazare Carnot (2. aprillist kuni 5. maini 1800)

### Esimene keisririik
* Louis-Alexandre Berthier (1804–1807)
* Henri Guillaume Clarke (1807–1813)

### Bourbonide restauratsioon
* Jean-de-Dieu Soult (1814–1815, 1830–1834 ja 1840–1845)
* Henri Guillaume Clarke (üheksa päeva märtsis 1815)

### Sada päeva
* Louis Nicolas d'Avout (märtsist juulini 1815)

### Prantsusmaa kuningriik
* Laurent de Gouvion Saint-Cyr (juulist septembrini 1815)
* Henri Guillaume Clarke (1815–1817)
* Laurent de Gouvion Saint-Cyr (1817–1819)
* Jean-de-Dieu Soult (1830–1834 ja 1840–1845)

### Teine vabariik

* François Arago (5. aprillist kuni 11. maini 1848)

### Teine keisririik
*Jean-Baptiste Philibert Vaillant (1854–1859)
*Jacques Randon (1859–1867)

### Kolmas vabariik
* Georges Boulanger (1886–1887)
* Alexandre Millerand (1912–1913 ja 1914–1915)
* Albert Lebrun (12.–21. jaanuaril 1913)
* Paul Painlevé (märtsist novembrini 1917, aprillist oktoobrini 1925, 1925–1926 ja 1926–1929)
* Georges Clemenceau (1917–1920)
* André Maginot (1922–1924, 1929–1930 ja 1931–1932)
* Édouard Daladier (29. oktoobrist kuni 28. novembrini 1925, 1932–1934 ja 1936–1940)
* Philippe Pétain (veebruarist novembrini 1934)
* Paul Reynaud (18. maist kuni 16. juunini 1940)

### Vichy valitsus

* Louis Colson (juulist septembrini 1940)
* Charles Huntziger (1940–1941)
* François Darlan (1941–1942)
* Eugène Bridoux (1942–1944)

### Vaba Prantsusmaa
* Paul Legentilhomme (1941–1943)
* André Le Troquer (1943–1944) 
* André Diethelm (aprillist septembrini 1944)

### Ajutine valitsus
* André Diethelm (septembrist 1944 kuni novembrini 1945)

### Neljas vabariik
* Paul Coste-Floret (jaanuarist oktoobrini 1947)
Kahrut

**Kahrut** on eesti mehenimi.

2021. aasta 1. jaanuari seisuga oli Eestis eesnimi Kahrut 6 mehel. Kahrut oli populaarsuselt 3395. mehenimi.

2023. aasta 1. jaanuari seisuga oli eesnimi Kahrut 8 mehel. Kahrut oli populaarsuselt 2698. mehenimi.

## Viited
Mäe tänav (Kunda)

**Mäe tänav** on tänav Kunda linnas, see paikneb linna kesk- ja lääneosas.

Tänav on 1280 meetrit pikk, tänava-ala on laiusega 12–16 meetrit.

Mäe tänav saab alguse Kasemäe tänavalt ning suundub loode poole, keskosas pöördub lääne suunas ning lõpus põhja suunas. Tänav ristub Kalda, Aia, Eha, Loode, Tähe tänavaga ning lõpus Pargi põigu ja Pioneeri tänavaga. Tänav lõpeb Koidu tänava ristmikul. Mäe tänav on põhiosas paralleelne Koidu ja Pargi tänavaga.

Mäe tänava algus on rajatud puiesteena, kõnnitee on lõunaküljel, selle ääres paiknevad väiksemad korterelamud. Tänava lõpusosas asuvad viiekorruselised korterelamud ja mõned ärihooned. Aadressil Mäe 33 on Coopi Konsumi kauplus.
  
## Viited

## Välislingid
*Vaade Mäe/Pargi põik tänavate ristmikult lääne suunas
Mattias Svanberg

**Mattias Olof Svanberg** (sündinud 5. jaanuaril 1999 Malmös) on Rootsi jalgpallur, kes mängib poolkaitsjana Itaalia kõrgliiga klubis Bologna ja Rootsi jalgpallikoondises.

Ta alustas klubikarjääri Rootsi klubis Malmö FF, mille noorteakadeemiaga liitus ta 2013. aastal. Rootsi kõrgliigas debüteeris ta 2016. aasta mais. Esimese värava Rootsi kõrgliigas lõi ta 25. septembril 2016 mängus Helsingborgs IF-i vastu. Aastatel 2016 ja 2017 tuli Svanberg Malmöga Rootsi meistriks.

2018. aasta suvel siirdus ta viie miljoni euro eest Bolognasse.

Rootsi jalgpallikoondises tegi Svanberg debüüdi 18. novembril 2019 EM-i valikmängus Fääri saarte vastu ja lõi samas mängus ka värava.

## Saavutused
;Malmö FF
*Allsvenskan: 2016, 2017
Kožlany

**Kožlany** (saksa keeles *Koschlan*) on linn Tšehhis Plzeňi maakonnas Plzeňi põhjaringkonnas. Kožlany asub Plzeňist umbes 31 km põhjakirdes ja Praha kesklinnast ligikaudu 65 km läänes.

Asulat on esmamainitud 1238. aastal, linnaõigused sai 1351. aastal.

Kožlanys on sündinud Tšehhoslovakkia poliitik Edvard Beneš (1884–1948), kes oli aastatel 1935–1938 ja 1945–1948 riigi president.

## Viited
Eha tänav (Kunda)

**Eha tänav** on tänav Kunda linnas ja paikneb linna keskosas.

Tänav on 494 meetrit pikk ja tänava-ala on laiusega kuni 16 meetrit.
Eha tänav saab alguse Pargi tänavalt. Tänav, mis on paralleelne Aia tänavaga, suundub põhja poole, ristudes Mäe ja Koidu tänavaga ning lõpeb Toolse tee ja Lepiku tee ristmikul.

Tänava alguses asuvad väiksemad korterelamud, keskosas ühepereelamud, lõpuosa on hoonestamata. Kõnniteid on rajatud vähesel määral. 

## Viited

## Välislingid
*Vaade Pargi tänava ristmikult Eha tänavale põhja suunas
Naistekas

**Naistekas** on 1990. aastate lõpu kõnekeelest lähtuv väljend, mis tähistab naise elu ja armastust kujutavaid meelelahutuslikke teoseid, peamiselt romaane, filme ja teleseriaale. Sellised teosed orienteeruvad suguvõsa või perekonnaelu keskmesse jääva naise elu keerdkäikude emotsionaalsele kujutamisele.

Naisteka tunneb ära selles käsitletud teemadest, milleks üldiselt on armastus, usaldus, kättemaks, karistus, halastus, õigluse ja ülluse võit. Rõhutatakse algset truudust, järgnenud ahvatlust, sellega kaasnevat saatuslikku juhust, ootamatuid seiklusi ja keerulist elupööret. Arhetüüpseks naistegelaseks on nn süütu kannataja, naine, kes heitleb ja kannatab, püüab olla suurem oma saatusest, mis on talle ette määratud patriarhaalse maailma poolt.

Mõiste "naistekas" on omandanud mõnevõrra üleoleva ja halvustava varjundi naiste endi suhtes, kuid tegemist on siiski proosažanriga. Naistekaid võib liigitada ajaviitekirjanduseks, mille lugejate sihtrühma moodustavad naised. Naistekas peab võimaldama lugejal põgeneda tema enda reaalsusest, lohutama ja julgustama.

## Viited